- AKWA
- <
- 1
- >

Akwa nœ
Aayi avwa
Tshatshu o'o
Asœke kœdœ bisha mbeti á Lukasi sú. Mbetinœ sœ kœma akwa á aayi avwa mbœrœ. Lukasi pandœ mara á Ɔtshɔ Ɨshirɨ jerœ ga pa aayi avwa dœ pe mara á endje sœ lima kœro dje lœ ongbo dœ ongbo mbœrœ kœmɨndœ Ɔtshɔ O'o dœ gbɔgbɔ nœ Ɔtshɔ Ɨshirɨnœ. Tshe pa ndje ndœ upu á endje gbɔ œdœ œrœ kanga kɔ á endje wu lœ akwanœ.
Ayuda sœ lima kœpa adœke o'o ama Ndjaba ka kolœ ɓa ndœ œne, kashe aayi avwa te lima tœ kœmɨndœ Ɔtshɔ O'o fœ angbɨ azu kɔ. Petro œdœ Polo dá tshe patœ endje kœrosœ nœ mangba akwa nœ endje.
Mbetinœ kurutshelœtœ ye atake:
- Ndangba olo Yisu ɓa pa ɔshɔ asœke (1.1-11)
- Endje ke Matiase adœke tshe dœ ayi avwa (1.12-26)
- Kœna Ɔtshɔ Ɨshirɨ (2.1-13)
- Kœmɨndœ Ɔtshɔ O'o nœ aayi avwa ɓa lœ Yerusaleme (2.14–8.3)
- Kœmɨndœ Ɔtshɔ O'o ɓa lœ ongbo Yuda œdœ lœ ongbo Samariya (8.4–12.25)
- Ali ana gene nœ Polo ndœ Kœmɨndœ Ɔtshɔ O'o (13.1–14.28)
- Kœdjitœsho ɓa lœ Yerusaleme (15.1-35)
- Bisha ana gene nœ Polo ndœ Kœmɨndœ Ɔtshɔ O'o (15.36–18.23)
- Votɔ ana gene nœ Polo ndœ Kœmɨndœ Ɔtshɔ O'o (18.24–21.16)
- Endje tepa Polo ndœ kœza she vwi ga lœ kánga ɓa lœ Yerusaleme (21.17–23.22)
- Polo ɓa lœ Sezaré (23.23–26.32)
- Polo ɓa lœ Roma (27.1–28.31)
1
Yisu pandœ Ɔtshɔ Ɨshirɨ fœ aayi avwa
1 Gbozu Teofile, ɓa la ali mbeti á mœ su fœ ɓœ, mœ pandœ œrœ kɔ á Yisu mbœrœ lima œdœ pe ndje œneke kɔ á tshe yi lima sœ nœ kœto ɓa tœ adanœ 2 œrrr ga tœ olo kœɔ she lima ga lafo. Utshu kœɔ she, tshe za o'o fœ aayi avwa nœ ye dœ gbɔgbɔ nœ Ɔtshɔ Ɨshirɨ. 3 Tshe ma lima tœ ye fœ endje manda kuzu á tshe tshu tœ kœma fœ endje adœke tshe sœ dœ soro. Tshe ma lima tœ ye fœ endje yé œ tetœ kœpa o'o tœ upu nœ Ogo gbozu nœ Ndjaba manda olo zazu bisha. 4 Anga lɔkɔ bale á tshe sœ lima kœzɨ œrœ dœ endje, tshe za o'o fœ endje adœke: «'E gigi damba tœ 'e lœ Yerusaleme nene kashe 'e kate œneke á Aba pa lima ndœ nœ adœke œne za fœ 'e ɓata á 'e dji lima lœ ama mœ. 5 Gbambanœ nene, Yowane za lima batisimu nœ ungu, kashe lœ ondonœ asœke, Ndjaba œ za batisimu nœ Ɔtshɔ Ɨshirɨ fœ 'e.»
Yisu ɔ ga lafo
6 Aayi avwanœ á endje ngbɔɓa lima tœ endje, yu Yisu adœke: «Gbozu, kolœ ngɔngɔnœ asœke dá ɓœ gi tshagbozu nœ ogo Israyele a?»
7 Tshe kœpa fœ endje adœke: «O'o nœ 'e gugu mbœrœ kœwusœ ada ɔlɔnœ too olonœ á Aba za lœ tshagbozu nœ ye nene. 8 Kashe Ɔtshɔ Ɨshirɨ œ jerœ ga pa 'e, yé 'e gbɔ gbɔgbɔ mbœrœ kœna kœmɨndœ o'o nœ mœ lœ Yerusaleme, lœ ogo Yuda œdœ lœ Samariya djigi œrrr vesho ga tœ osho kɔ pa ɔshɔ.» 9 Manda kœgi o'onœ ataa, tshe ɔ ngarrr dœ ala endje ga lafo yé œ yiwa lœ ondoro tœ ala endje. 10 Ɓata á endje sœpe lima kœmesho ɨrɨrrr ga lafo, anga azu bisha dœ imbi lœba á endje ka lima ndoo dœ endje 11 kœpa fœ endje adœke: «Azu Galilayi, mbœrœ gaɗe á 'e sœpe kœmesho ga lafo a? Yisunœ á tshe ɔ dœ ala 'e asœmœ, tshe kwa ndje bala tœ ye ɓata á 'e wu she kœɔ tœnœ ga lafo asœmœ.»
Matiase za akwa manda Yudasi
12 Manda nœ, aayi avwanœ to ɓa pa kaga ɔyɔ Olive yé œ jerœ ga lœ Yerusaleme; kaganœ sœ lima ga pa œrœ nœ́ Kelometere bale tœ Yerusaleme. 13 Lɔkɔ á endje wuta, endje li ga lœ gbɔshɔ á endje lœ lima kœlo lœ nœ ɓa lafo. Œ dœ lima Petro, Yowane, Jake dœ Andere; Filipo dœ Toma; Bartelemi dœ Matie; Jake gbolo nœ Alefe, Shimu uzu kœ'e osho ndœ lipanda œdœ pe Yudasi gbolo nœ Jake. 14 Endje kɔ, endje sœ lima dœ gbetshelœ bale, yé œ ngbɔɓatœ endje mbœrœ kœkɨ fœ Ndjaba ɔlɔ dœ ɔlɔ awa bale dœ anga ayashe ɓata Mareya á tshe zu Yisu œdœ pe ndje aaya Yisu.
15 Lœ anga olonœ asœmœ bale, Petro áalafo ɓa ugurutœ ayindœ Yisu kama bale dœ zazu bale á endje ngbɔɓa lima tœ endje, yé œ pa ngbɨ adœke: 16 «Aaya, œ li adœke o'o á Ɔtshɔ Ɨshirɨ pa lima ndœ nœ ala Buku nœ Ndjaba, lœ ama gbozu Davidi tœ upu nœ Yudasi á tshe to lima azu na tœnœ ndœ kœza Yisu, mbœrœtœ endje. 17 Andaa Yudasi sœ lima awa bale dœ 'a yé tshe sœ lima ndje dœ akwa nœ ye. 18 Uzunœ asœmœ yɔ lima kɨndɨ dœ ngendja á endje ko lima fœ she manda ekperœ nœ ye. Tshe te lima dœ kumu ye, uvu ye de wuruu yé sheta ye yaranga ga atɨ. 19 Azu lœ Yerusaleme kɔ wusœ o'o asœke. Ádánœ á endje e ɨ'ɨrɨ kɨndɨnœ dœ o'o ama ogo endje adœke: Hakeldama, œ yindœ kœpa adœke “ɔshɔ indji”. 20 Yé endje sú ala mbeti nœ Itshi adœke:
“Tshelœ gbagba nœ ye œ fa gusu
yé uzu bale œ sœ lœ nœ nene.”
Yé ga pa nœ dœmœ:
“Anga angbɨ uzu œ za akwa nœ ye.”
21 A sœ dœ anga azu á endje na lima tœ awa dœ 'a dœ lɔkɔ á Gbozu Yisu sœ lima pa 'a, 22 kœto kpœpa batisimu nœ Yowane œrrr ga tœ olo kœɔ she ga lafo. Œ li adœke anga uzu bale ugurutœ endje, te timu awa bale dœ 'a ndœ kœmɨndœ kœshe nœ ye ugurutœ akuzu.»
23 Endje yisœ azu bisha: Yozefu á endje e she Barsabase á endje donga ndje she dœ ɨ'ɨrɨ Yustushe œdœ pe Matiase. 24 Yé manda nœ endje za avwala nœ endje para kɔkɔ adœke: «Œɓœ, Gbozu á ɓœ wusœ lɔsu uzu kɔ. Yisœ uzu tsheneke á ɓœ ke she ugurutœ azu bisha asœke 25 adœke tshe mbœrœ akwa nœ aayi avwa lœ kudu Yudasi á tshe katœ nœ tɨ, á na ga tœ osho á li dœ she asœmœ.» 26 Endje ta wuka mbœrœ kœgbɔ uzu bale yé wukanœ te ga pa Matiase. Ádánœ á tshe li ga ugurutœ aayi avwanœ ndjokpa dœ bale dœmœ.

- AKWA
- <
- 1
- >

© 2020 WBT