- KŒWURŒ
- <
- 5
- >

5
Buku œdœ aya Pata
1 Mœ wu buku á endje djeedje ga tœnœ lœ kane kuni uzunœ á tshe sœ ga pa ngande tshagbozunœ. Endje sú mbeti ga lanœ dœ pe tshapanœ kɔ, yé œ pi dœ amende mindu dœ bisha. 2 Mœ wu anga andjelu á tshe sœ dœ gbɔgbɔ waa kœta rawa adœke: «Uzu ɗe dá li kœ'ɨ amendenœ, á kœkɔrɔ bukunœ a?» 3 Kashe uzu bale nene, œdœ ɓa lafo, œdœ ɓa pa shɔ, œdœ ɓa budu ɔshɔ, lili lima kœkɔrɔ bukunœ yeka á kœmesho ga la nœ nene. 4 Mœ kɨ lima waa tœ kœwu adœke uzu bale á tshe li kœkɔrɔ bukunœ, á kœmesho ga la nœ, gugu nene. 5 Kashe anga agbɔ gbozu bale lœ agbozu Ikrizianœ pa fœ mœ adœke: «Kɨkɨ nene! Mesho, bamara lœ mara nœ Yuda, ata gbozugo Davidi ropa azu kɔ. Tshe lii kœ'ɨ amende mindu dœ bisha asœmœ yé œ lii kœkɔrɔ bukunœ ye.»
6 Yé mœ wu aya Pata á tshe ka uguru ngande tshagbozunœ á œ œrœ vana á sœ dœ soro œdœ agbozu Ikrizianœ asœmœ sœ dji ɨndɨrɨ ye. Aya Patanœ sœ lima ɓata endje wo she ye. Tshe sœ lima dœ ɨdɨ ye mindu dœ bisha, dœ ala ye mindu dœ bisha á dœ ɨshirɨ nœ Ndjaba mindu dœ bisha á tshe vwa lima ga pa ɔshɔ kɔ. 7 Aya Patanœ na ndoo yé œ za bukunœ lœ kane kuni uzunœ á tshe sœ lima ga pa ngande tshagbozunœ. 8 Lɔkɔ á tshe za bukunœ, œrœ vana á sœ dœ soro œdœ agbozu Ikrizianœ zazu bale dœ vana (24) asœmœ gote ga utshu ye. Uzu dœ uzu sœ lima dœ kundi, dœ pe kopo á endje mbœrœ dœ ɔrœ á sú dœ yombo á dœ avwala nœ ayerœ azu. 9 Endje sœ lima kœɓi tafo itshi adœke:
«Ɓœ lii tœ kœza bukunœ,
œdœ kœ'ɨ amende tœnœ ye.
Gbambanœ nene, endje wo lima ɓœ,
yé lœ awa nœ indji zœ,
ɓœ yɔ azu fœ Ndjaba,
á endje to lœ mara kɔ,
lœ ama ogo kɔ, lœ azu ogo kɔ œdœ lœ ogo kɔ.
10 Ɓœ fa endje tœ anganga Ndjaba tshelœ ogo gbozu tshebale
mbœrœ kœmbœrœ akwa fœ Ndjaba nœ azœ,
yé endje te bala agbozugo tshapa ɔshɔ.»
11 Mœ mesho, yé œ dji tshama aandjelu ndjoro. Endje sœ lima kutu dœ kutu kœropanœ yé œ ka dji ɨndɨrɨ ngande tshagbozunœ, dji ɨndɨrɨ œrœ á sœ dœ soro œdœ pe dji ɨndɨrɨ agbozu Ikrizianœ. 12 Endje sœ lima kœɓi itshi dœ agbɔ tshama adœke:
«Aya Patanœ á endje wo lima she lii adja kœgbɔ gbɔgbɔ,
dœ kœgbɔrœ, dœ kœwusœtœ, dœ kœmbœrœ djagbala,
dœ kœlɨsœtœ, dœ mokɔ,
œdœ dœ kœdonga osho!»
13 Mœ dji tshama œrœ kɔ á Ndjaba mbœrœ ɓa lafo, dœ œneke á tshe mbœrœ pa ɔshɔ, dœ œnœ tshabudu ɔshɔ, dœ œnœ tshalangu. Œrœ para á sœ zœ pa tshapashɔ, sœ lima kœɓi itshi adœke:
«Mbœrœ uzunœ á tshe sœ ga pa ngande tshagbozunœ
œdœ aya Patanœ asœmœ,
kaka kœdonga osho, kœlɨsœtœ, mokɔ
œdœ tshagbozu sœ fœ she waa dœ waa.»
14 Œrœ vana á sœ dœ soro asœmœ pa lima adœke: «Ame!» Yé agbozu Ikrizianœ gote lima, œ donga Ndjaba.

- KŒWURŒ
- <
- 5
- >

© 2020 WBT