- 1 YOWANE
- <
- 1
- >

Ali mbeti nœ
Yowane
Tshatshu o'o
Azu sœ kœgbe adœke ayi kœsu ali mbetinœ asœ kœdœ Yowane á tshe kœdœ anga ayi avwa nœ Yisu ataa ɨ'ɨrɨ ye gugu pa nœ nene. Endje gbe ndje lima adœke œshe dá su ndje anga Ɔtshɔ O'o á sœ kœpandœ soro nœ Yisu pa ɔshɔ. Tshe su mbeti nœ ye fœ azu kɔ á endje sœ dœ kœyindœrœ ga ndœ Gbolo nœ Ndjaba.
Aayi kœyisœrœ dœ wala sœ lima kœpa adœke Yisu Kristu á tshe na ga pa ɔshɔ ɓata uzu dœ́dœ́ Gbolo nœ Ndjaba nene. Endje kpa sœ lima kœpa adœke, uzu li kœmbœrœ œrœ kɔ á tshe yindœ nœ, kashe Ndjaba œ wu tœ ekpenœ nene. Ádánœ á tshe sú mbetinœ tœ kœmɨndœ o'o fœ endje tœ upu nœ Yisu. Tshe pa fœ endje adœke uzu kɔ á tshe sœ dœ kœyindœrœ ga ndœ Yisu, tshe gbɔ soro á ka nene. Tshe pa ndje adœke, ayindœ Yisu ngbɔtœ endje bale dœ Ndjaba œdœ Gbolo nœ ye dœ Yisu Kristu, endje yindœ Ndjaba, œ yi ndje ndœtœ endje ugurutœ endje á kœgbɔ soro á ka nene.
Mbetinœ kurutshelœtœ ye atake:
- Ádá mbetinœ (1.1-4)
- A na ana lœ ɔlɔ (1.5–2.17)
- Ayingba Kristu (2.18-29)
- Œrœ á sœ kœma adja agbolo nœ Ndjaba (3.1-24)
- Wala œdœ adja o'o (4.1-6)
- Kœyindœsho (4.7-21)
- Gbɔgbɔ kœropa œrœ tshapashɔ (5.1-21)
1
O'o nœ soro
1 A sœ kœsu o'o á wu Uzu á tshe sœ lima katshatsha utshu ali kœmbœrœ œrœ para kɔkɔ. A dji lima she yé a wu ndje lima she dœ adja ala azœ, a wu lima she dœ ɔtshɔnœ yé a goro lima ndje she dœ kane azœ. Œshe kœdœ O'onœ á za adja soro. 2 Soronœ asœmœ ma lima tœ ye ga ndœ azu, a wu lima dœ ala azœ, a sœ kœpandœ nœ yé á sœ kœmɨndœ nœ tœ upu nœ ye. Uzunœ á tshe za soro neke á ka nene sœ lima awa bale dœ Aba yekane á na kœmatœ ye fœ azœ. 3 Œneke á a wu lima yé a dji, a sœ kœyi ndje sœ nœ fœ 'e dœ ádánœ adœke 'e ngbɔtœ 'e dœ 'a á 'a ngbɔ ndje tœ 'a bale dœ Aba œdœ pe Gbolo nœ ye dœ Yisu Kristu. 4 Yé 'a sœ kœsu œneke fœ 'e mbœrœ adœke adja lɔsu azœ su dœ yanga.
Ndjaba sœ ɓata ɔlɔ
5 O'o á a dji ɓa ndœ Yisu Kristu yé a sœ kœpandœ nœ fœ 'e dœke: Ndjaba sœ ɓata ɔlɔ, ubu osho gugu ɓa ndœ ye bale nene. 6 Œdœ a kœpa adœke a ngbɔtœ azœ bale dœ she, kashe a kpa kœsœ kœna lœ ubu osho, dá azœ kœdœ ayi wala, a sœsœ kœmbœrœtœ azœ lindœ adja O'o nene. 7 Kashe œdœ a kœsœ kœna tœ ɔlɔ ɓata á Ndjaba dœ tœ ye sœ ɓata ɔlɔ, dá azœ kɔ a ngbɔtœ azœ bale, yé indji Gbolo nœ ye dœ Yisu œ djutɔ azœ lœ ekperœ kɔ.
8 Œdœ a kœpa adœke a mbœmbœrœ ekperœ nene, a sœ kœfaratœ azœ dœ tœ azœ yé adja o'o gugu lœ azœ nene. 9 Kashe œdœ a kœsœ kœpandœ ekperœ nœ azœ ngbɨ ga ushu, Ndjaba á tshe sœ ndjii, tshe za o'o ama ye ga tœ akwa. Tshe djerœndœ ekperœ nœ azœ yé tshe djutɔ azœ lœ kœmbœrœ œrœ nœ azœ kɔ á sœsœ ndjii nene. 10 Œdœ a kœpa adœke a mbœmbœrœ ekperœ nene, dá a fa Ndjaba tœ ayi wala, yé o'o ama ye sœsœ lœ azœ nene.

- 1 YOWANE
- <
- 1
- >

© 2020 WBT