- KŒWURŒ
- <
- 1
- >

Kœwurœ nœ
Yowane
Tshatshu o'o
Asœke kœdœ mbeti á Yowane, ayi avwa nœ Yisu Kristu sú. Tshe pa adœke œneke kɔ á œne sú, œne wu dœ ala œne, œ dji ndje dœ utu œne.
Endje te lima pa Yowane œ na œ za she vwi ɓa lœ tshiki Patamose. Ádánœ á tshe su lima mbetinœ asœ kœdœ adœke œ za gbɔgbɔ fœ ayindœ Yisu á endje sœ lima kœmbœrœ œrœ kanga fœ endje. Tshe pa fœ endje adœke endje shi gbɨ œrrr ga tœ amanœ.
Yisu ma œneke á mbœrœ bala tœ ye lɔndɔ kœka tshapashɔ fœ she lœ ulu. Tshe wu œrœnœ lœ ulu adœke Satana dœ aandjelu nœ ye œdœ azu para á endje dji she, Yisu œ ropa endje yé œ ko endje va ga lœ dɨvwɨlɨ kudu.
Mbetinœ kurutshelœtœ ye atake:
- Tshatshu o'o œdœ mokɔ nœ Kristu (1.1-8)
- Mbeti á endje sú fœ Ikrizia mindu dœ bisha (1.9–3.22)
- Buku á endje pi dœ amende awa mindu dœ bisha (4.1–8.1)
- Ɨdɨ mindu dœ bisha (8.2–11.19)
- Yashe, Dalagona œdœ agea bisha (12.1–13.18)
- Yowane wu œrœ kpikpi lœ ulu (14.1–15.8)
- Yashi ókó nœ Ndjaba mindu dœ bisha (16.1-21)
- Babilone ndɨ, yé Ndjaba ropa ayingba ye (17.1–20.10)
- Ndɔngɔlɔ kœwa ngbanga nœ Ndjaba (20.11-15)
- Tafo tshalafo dœ pe tafo tshapashɔ (21.1-22)
- Ndɔngɔlɔ o'o tœ upu nœ kœkwa Yisu (22.6-21)
1
Tshatshu o'o
1 Mœ sœ kœsu mbetinœ asœke tœ kœyisœ o'o á Yisu Kristu gbara. Ndjaba za lima tœnœ fœ she, adœke tshe yisœ œneke á lii kœmbœrœtœ endje lœ ondonœ asœke fœ aayi akwa nœ ye. Yisu Kristu yisœ o'onœ asœmœ fœ Yowane, ayi akwa nœ ye lœ awa nœ kœvwa andjelu nœ ye fœ she. 2 Yowane kœdœ timu nœ œneke kɔ á tshe wu ɓata ulu. Tœnœ kœdœ O'o ama Ndjaba œdœ adjapu á Yisu Kristu pa. 3 Yanga nœ uzu á tshe dɨ mbetinœ asœke, ndje dœ endjeneke á endje dji upu nœ kœgbara o'o asœ, yé á gbɔndœ œneke á endje sú ga la nœ. Gbambanœ nene, olonœ ndo ye.
Abala fœ azu lœ Ikrizia mindu dœ bisha
4 Œmœ Yowane, mœ vwa abala fœ azu lœ Ikrizia mindu dœ bisha lœ ogo Azi. Kaka adœke Ndjaba ma ɔtshɔ lɔsu œdœ kœsœ gee nœ ye ga ndœ 'e; ɔtshɔ lɔsu œdœ kœsœ gee á to ɓa ndœ ye á tshe sœ zœ, á tshe sœ lima yé á sœ kœna tœnœ; ɔtshɔ lɔsu œdœ kœsœ gee á to ɓa ndœ aɨshirinœ mindu dœ bisha á endje ka utshu ngande tshagbozu nœ ye asœmœ; 5 ɔtshɔ lɔsu œdœ kœsœ gee á to ɓa ndœ Yisu Kristu á tshe dœ adja timu, eya Gbolo lœ ugurutœ akuzu œdœ uzu á tshe sœ ga pa agbozugo kɔ pa ɔshɔ. Yisu Kristu sœ kœyindœ azœ, œ gi azœ lœ ekperœ nœ azœ lœ awa nœ indji ye, 6 yé œ fa azœ tœ anganga Ndjaba tshelœ ogo tshagbozu nœ ye ndœ kœmbœrœ akwa fœ Abanœ dœ Ndjaba. Kaka tshe gbɔ mokɔ œdœ gbɔgbɔ mbœrœ ngbugu dœ ngbugu. Ame!
7 'E wu, Yisu œ jerœ lœ ondoro. Azu para kɔkɔ œ wu she, ataa endjeneke á endje sú lima she. Azu ogo pa ɔshɔ djigi œ dɨtshelœma endje mangba upu nœ ye. Œ̃, œ sœ kolœ ataa. Ame!
8 Gbozu Ndjaba nœ gbɔgbɔ kɔ, á tshe sœ zœ, á sœ lima yé á sœ kœna tœnœ, pa adœke: «Mœ kœdœ alinœ œdœ ndɔngɔlɔnœ.»
Yowane wu Yisu lœ ulu
9 Œmœ kœdœ aya 'e dœ Yowane á a ngbɔtœ azœ dœ 'e bale lœ kœwu œrœ kanga, lœ ama akwa nœ Ogo gbozu nœ Ndjaba yé á sœ kœshi gbɨ lœ kœngbɔtœ azœ bale dœ Yisu. Endje za lima mœ vwi ɓa lœ tshiki á ɨ'ɨrɨnœ kœdœ Patamose mangba kœzatœ mœ ga tœ O'o ama Ndjaba œdœ ga tœ adjapu á Yisu yisœ nœ. 10 Ɔtshɔ Ɨshirɨ sœ lima dœ mœ dœ olo nœ Gbozu*Olo nœ Gbozu kœdœ lima utshunœ ɔlɔ yenga á ayindœ Yisu sœ lima kœngbɔtœ endje ndœ kœgbe dœ olo á Yisu she lima lœ akuzu (Akw 20.7; Yow 20.1), yé mœ sœ lima kœdji ɔgbɔ tshama ɓata luba djagamanda mœ. 11 Tshamanœ kɨ lima adœke: «Œrœ á ɓœ sœ kœwu tœnœ, su ga la mbeti, yé œ vwa ga lœ Ikrizia mindu dœ bisha: ɓa lœ Efeze, ɓa lœ Simirnœ, ɓa lœ Peregame, ɓa lœ Tiyatire, ɓa lœ Sarde, ɓa lœ Filadelfi œdœ ndje ɓa lœ Lawudukiya.»
12 Mœ fa lima tœ mœ mbœrœ kœwu uzu á tshe sœ kœpa o'o fœ mœ asœmœ. Yé manda kœfatœ mœ, mœ wu lima œrœ á endje ko tala ga panœ mindu dœ bisha (7) á endje mbœrœ dœ ɔrœ. 13 Yé mœ wu œrœ œ ka lima ɓa uguru œrœ á endje ko tala ga panœ ɓata Gbolo nœ uzu. Uzunœ verœ yɔgbɔdɔ lœba, œ i uwu á endje mbœrœ dœ ɔrœ ga lœ okoro ye. 14 Sukumu ye sœ tœ imbinœ urrr ɓata imbi usu pata, yé ala ye sœ ɓata laɓa owo. 15 Ada ye tshi lima ɓata waya á endje yi ga ta wo yekane á ye kotenœ. Tshama ye wu lima ɓata tshama udjuru egerœ ungu. 16 Ɓa tœ kuni ye, tshe tepa angerepe mindu dœ bisha yé ɨngɨrɨ yakamba á amanœ bisha kɨ waa, sœ lima kœwuta lœ ama ye. Tshatshu ye sœ lima kœtshi tœnœ ɓata ɔlɔ á tshi dœ gbɔku ɔlɔ.
17 Lɔkɔ á mœ wu she, mœ te ga tœ ada ye ɓata uzu á tshe tshu ye. Tshe to kuni ye ga pa mœ, œ pa adœke: «Awa zaza ɓœ nene! Œmœ kœdœ ali uzu œdœ ndɔngɔlɔ uzu. 18 Œmœ kœdœ uzu á tshe sœ dœ soro. Mœ tshu lima ye kashe ngɔngɔ asœke, mœ sœ dœ soro waa dœ waa. Œmœ dá sœ dœ herela nœ kuzu œdœ pe herela nœ osho nœ akuzu. 19 Ataa, su œrœ neke á ɓœ wu, œneke á sœ zœ œdœ œneke á na manda nœ. 20 Tœ upu nœ angerepenœ mindu dœ bisha á ɓœ wu ɓa tœ kuni mœ œdœ œrœ á endje ko tala ga panœ mindu dœ bisha á endje mbœrœ dœ ɔrœ asœmœ, wu ádánœ á kotœ endje yiwa tœnœ dœke: angerepenœ mindu dœ bisha kœdœ aandjelu nœ Ikrizia mindu dœ bisha, yé œrœ á endje ko tala ga panœ mindu dœ bisha kœdœ Ikrizia mindu dœ bisha.»

- KŒWURŒ
- <
- 1
- >

*1:10 Olo nœ Gbozu kœdœ lima utshunœ ɔlɔ yenga á ayindœ Yisu sœ lima kœngbɔtœ endje ndœ kœgbe dœ olo á Yisu she lima lœ akuzu (Akw 20.7; Yow 20.1)

© 2020 WBT