- ROMA
- <
- 10
- >

10
Ayuda dœ angbɨ azu sœ dœ Gbozu bale
1 Aaya, œrœ á mœ yindœ nœ dœ lɔsu mœ bale, yé á sœ kœza avwala nœ mœ fœ Ndjaba tœnœ kœdœ adœke tshe she Ayuda. 2 Gbambanœ nene, mœ wusœ nœ adœke endje sœ dœ egerœ ogo kœmbœrœ akwa nœ Ndjaba kashe endje wuwusœ awa kœmbœrœ tœnœ dœ ɔtshɔnœ nene. 3 Endje wuwusœ mara á Ndjaba mbœrœ adœke uzu wuta ndjii tœ ala ye nene. Endje para kœwuta ndjii dœ awa nœ endje dœ tœ endje. Mbœrœ tœnœ atamœ, endje zazatœ endje fœ Ndjaba yeka á tshe kœmbœrœ adœke endje wuta ndjii nene. 4 Gbambanœ nene, Kristu mbœrœ œneke kɔ á li má adœke awa akwa mbœrœ yekane á endjeneke kɔ á endje sœ dœ kœyindœrœ ga ndœ ye kœwuta ndjii tœ ala Ndjaba.
Uzu kɔ á tshe sœ dœ kœyindœrœ ga ndœ Yisu, tshe she
5 'E dji o'o á Moyize sú tœ upu nœ kœsœ ndjii á to lœ awa akwa: uzu kœro manda awa akwa, œ sœ dœ soro lœ awa nœ awa akwa. 6 Kashe tœ kœwuta ndjii dœ awa nœ kœyindœrœ, tshe pa lima adœke: «Yuyutœ zœ nene adœke: œɗe dá ɔ ga lafo a?» Œ sœ ɓata kœza Yisu jerœ tœnœ ga atɨ. 7 'E yuyu ndje tœ 'e nene adœke: «Œɗe dá jerœ ga lœ ogo nœ akuzu a?» Œ sœ ɓata 'e kpa yindœ kœmbœrœ adœke Yisu kpa she lœ akuzu. 8 Kashe Moyize pa lima kotoo? Tshe pa lima atake: «O'o ama Ndjaba sœ ndoo dœ ɓœ, œ sœ lœ ama zœ; œ sœ ndje tœ lɔsu zœ.» O'onœ asœmœ kœdœ o'o nœ kœyindœrœ á a sœ kœmɨndœ nœ. 9 Œdœ ɓœ kœpa dœ ama zœ adœke Yisu kœdœ Gbozu, á yindœ nœ dœ lɔsu zœ adœke Ndjaba she she lœ akuzu ye, ɓœ she bala ye. 10 Mbœrœ kœyindœ nœ dœ lɔsu zœ dá Ndjaba œ mbœrœ adœke ɓœ sœ ndjii, yé ɓœ kœpandœ nœ dœ ama zœ dá Ndjaba œ she ɓœ. 11 Gbambanœ nene, endje sú ɓala Bukunœ adœke:
«Uzu kɔ á tshe sœ dœ kœyindœrœ ga ndœ Yisu,
tshe gbɔ tshula nene.»
12 Ádánœ á Ayuda dœ angbɨ azu sœsœ kpi nene. Gbozu nœ endje kœdœ Yisu Kristu á tshe to ɔtshɔrœ nœ ye fœ azu para kɔkɔ á endje e ɨ'ɨrɨ ye. 13 Mbœrœ á endje sú ɓala Buku nœ Ndjaba adœke:
«Uzu kɔ á tshe e ɨ'ɨrɨ Gbozu,
tshe she.»
14 Kashe endje e ɨ'ɨrɨ ye kotoo œdœ endje kœsœ dœ kœyindœrœ ga ndœ ye nene a? Yé endje sœ dœ kœyindœrœ ga ndœ ye kotoo œdœ endje kœdjidji damba o'o nœ ye nene a? Endje dji o'o nœ ye kotoo œdœ a kœmɨmɨndœ nœ nene a? 15 Endje mɨndœ o'onœ kotoo œdœ endje kœvwavwa azu nene a? Endje su ɓala Buku nœ Ndjaba adœke:
«Yanga waa kœwu azu á endje na
dœ Ɔtshɔ O'o fœ azu.»
16 Kashe azu para kɔkɔ dá yindœ Ɔtshɔ O'onœ nene. Isaya pa lima tœ upunœ adœke:
«Gbozu, œɗe dá yindœ o'onœ
á 'a sœ kœmɨndœ nœ a?»
17 Ataa, kœyindœrœ to lœ kœmɨndœ o'o ama Ndjaba yé kœmɨndœ o'o ama Ndjaba kœdœ kœmɨndœ Ɔtshɔ O'o nœ Kristu.
18 Mœ sœ kœyu adœke: ataa azu Israyele djidji lima o'onœ asœke nene a? Adjapu, endje dji lima kɔ. Mbœrœ Buku nœ Ndjaba pa adœke:
«Endje dji tshama endje na tœnœ pa ɔshɔ djigi,
yé o'o ama endje œ na rotœnœ tœ osho kɔ pa ɔshɔnœ asœke.»
19 Mœ sœ kpa kœyu adœke: Ataa azu Israyele djidji lima dœ ɔtshɔnœ nene a? Ndjaba pa lima ndœ nœ lœ ama Moyize adœke:
«Mœ mbœrœ adœke 'e sœ dœ úkú ga tœ azu á endje dœ́dœ́ azu nœ mœ nene.
Mœ mbœrœ adœke 'e sœ dœ ókó ga tœ angbɨ
azu á endje gugu dœ kœwusœrœ nene.»
20 Isaya kpa na œrrr kœpa adœke:
«Azu á endje sœsœ lima kœpara mœ nene, gbɔ mœ,
mœ matœ mœ fœ azu neke á endje sœsœ
lima kœyu mœ tœ œrœ nene.»
21 Yé mbœrœ azu Israyele, tshe pa lima adœke:
«Ɔlɔ kɔ, mœ yi lima kane mœ mbœrœ kœ'e endje
kashe endje djidji lima o'o ama mœ nene.
Endje kœdœ aayi gbɔkumu œdœ adjipudji.»

- ROMA
- <
- 10
- >

© 2020 WBT